KYK: Kis en kruise bly 'totdat ons 'n datum kry' | Netwerk24
KYK: Kis en kruise bly 'totdat ons 'n datum kry'
Deur Lizeka Tandwa 27 November 2018 16:32
Die Khoi-San-aktivis wat in 'n kis buite die premierskantoor in Bhisho in die Oos-Kaap slaap, se veldtog begin vrugte afwerp.
Phumulo Masualle, die premier, en Weziwe Tikana, Oos-Kaapse LUR vir veiligheid, het Dinsdag met Christian Martin, wat ook 'n ANC-LP in die Oos-Kaapse wetgewer is, vergader.
Die wit kruise voor Phumulo Masualle, die Oos-Kaapse premier, se kantoor in Bhisho. Foto: Verskaf
Martin en nog Khoi-San-aktiviste slaap in wind en weer voor die premierskantoor om bewustheid te skep vir die voortslepende bendegeweld in Port Elizabeth se noordelike gebiede.
Martin het vroeër 80 wit kruise naby die kis staangemaak as simbool van die kinders en onskuldige mense wat in die kruisvuur van bendeoorloë in die gebied dood is.
Volgens hom simboliseer die kis die lewensomstandighede van inwoners in die noordelike gebiede. "Hulle is the walking dead," meen hy.
Martin het net ná die vergadering Dinsdag gesê Masualle het beloof om die krisis 'n voorkeursaak te maak.
"Ons het vanoggend vergader en dit was insiggewend en omvattend. Ons het die premier ingelig oor wat in die gebied aan die gang is."
Masualle gaan glo aan Bheki Cele, die minister van polisie, skryf en vra dat hy Port Elizabeth besoek om met die gemeenskappe te vergader wat deur bendegeweld geteister word.
"Totdat dit gebeur sal ons buite die premierskantoor slaap," sê Martin.
In die afgelope ses maande is 75 mense weens bendegeweld in dié gebied dood. Teen die tyd dat dié syfers bekend gemaak is, het bendegeweld tot die dood van nog vyf mense in vyf dae gelei.
Volgens hom is die oplossing vir die krisis waardeur die gemeenskappe in die gesig gestaar word, veelvuldig.
"Daar is nie net 'n enkele oplossing nie. Dwelmgebruik en misdaad vier hoogty. Die regering se maatskaplike groepering moet 'n oplossing hiervoor kry. Daar is ook aan die ekonomiese kant oplossings nodig.
"Ek het griep, maar ek sal deurdruk en hier kampeer totdat hulle vir ons die datum (waarop die minister na Port Elizabeth sal kom) gee," het hy bygevoeg.
Martin waarsku dat nog mense sal sterf indien oplossings nie gevind word nie.
Die Khoi-San-veldtog het Donderdag begin toe die kruise langs Stanfordstraat staangemaak is, die pad wat na die hart van bendebedrywighede in die gebied lei.
Lorroygan Williams (22) is Saterdag omstreeks 05:30 in sy huis in Strelitziastraat, Timothy Valley, doodgeskiet, het kol. Priscilla Naidu, 'n polisiewoordvoerder, bevestig.